钦定古今图书集成/明伦汇编/闺媛典/第284卷 > 皇清十七 > 汪汝萃侧室张氏
## 钦定古今图书集成/明伦汇编/闺媛典/第284卷 > 皇清十七 > 汪汝萃侧室张氏

按《扬州府志》：“张氏，名启，江都人，汪汝萃侧室。萃死，无子，兄汝蕃以子楫为之嗣。张与嫡王氏不相能，其母家老媪以张年少，劝之嫁。且曰：‘主翁立后，异日纵昌大，于汝无与也’。不应，母亦强之。张恸哭呕血，欲自杀，母乃不复言。年四十，楫为诸生，有声称觞，尽知名士。张召昔媪谓曰：‘此诸君皆为妾来，主翁有后，妾岂无与乎？妇人不再适，非为名也。汝曹常谓吾守此无名，故今日聊相正耳’。” 闻者莫不叹息。